钦定古今图书集成/方舆汇编/职方典/第1372卷 > 《送吴知府之官雷州》僧宗泐
## 钦定古今图书集成/方舆汇编/职方典/第1372卷 > 《送吴知府之官雷州》僧宗泐

雷州太守东吴客，儒术传家尚清白。金花束带红锦
袍，玉骨巉巉眼双碧。读书昔在苕溪阳，十年不出芙
蓉庄。娱亲堂上䜩春色，银丝作鲙冰雪香。丈夫干时
须食禄，有志匡君贫亦足。谁能碌碌困一乡，冷炙残
杯媚豪族。剖符今作炎海游，江风吹上沙棠舟。好山
南去六千里，岂无斗酒消离忧。牵牛花开暗蛮浦，雨
后怒泷如瀑布。生黎砦口瘴茅青，百尺黄蛇昼当路。
此邦稍觉风俗殊，地无异产民凋疏。况复兵馀少畊
凿，抚字欲待重昭苏。我歌《折杨柳》，送君莫踟蹰。直度
桄榔林，落日吟鹧鸪。他年考绩应重到，林下相期话
幽讨。紫藤无惜赠两枝，我欲看云藉扶老

《府志》：宋苏辙谪雷州，安置僦民屋。章惇下州追治。及
后惇谪雷州，问舍于民，民曰：“前苏公来为章丞相破
我家，今不可也。”《史记》：商君鞅治秦法严，举国怨之。惠
王欲杀商君，商君逃去，至函谷关，关吏不知，止之曰：
“商君之法，无符验者坐之。”商君自叹曰：“为法自毙，一
至于此。”惇之谓也。

宋绍兴八年，海贼陈旺攻雷子城，澄海将军虞辅国、
李宪死之。海寇陈旺攻雷南城，辅国宪与郡守议曰：
“今贼势方炽，宜力战以折之。守则祸深，战则祸浅。盍
战”诸郡守难之再三，复以死请，遂开南门而出。自朝
至午，战数十合，辅国殁焉。宪愈奋厉，战至暮亦殁。寇
不得入，乃纵火而去，郡城获全。

旧县东五里𪨶仑埠，有石枕于海崖，长五尺，阔三尺。
宋嘉定九年，天雷大雨，龙降其地，爪痕在石如凿。有
泉水在石涌出，旋为潭。乡人久遇亢旱，于此祈祷雨
泽焉。

祥兴元年，元将史格克雷州，据之。曾渊子自雷奔赴
行在。时宋帝舟泊𥐻洲，渊子为元所袭，奔赴帝所，随
至崖州。太傅张世杰遣师讨雷，不克，安抚使张应科
死之。

《元史乌古孙泽传》，“泽为海南廉访使，雷州地近海，潮
汐啮其东南陂塘。”𪙊农病焉。而西北广衍平袤，宜为
陂塘。泽行视城阴曰：“三溪徒走海而不以灌溉，此史
起所以薄西门豹也。”乃教民浚故湖，筑大堤，堨三溪，
潴之为斗门七，堤堨六，以制其赢耗；酾为渠二十有
四，以达其注输。渠皆支别为闸，设守视者时其启闭。
计得良田数千顷。濒海广潟，并为膏土。民歌之曰：“舄
卤为田兮，孙父之教；渠之泱决兮长我秔稻。自今有
生兮无旱无涝。”

《府志》：“至正十五年，土贼麦伏来、张子三等据遂溪，徐
闻以叛。”

十九年，化州路枢密院同佥罗福，领兵击麦伏来等，
克之，雷州平，升福宣慰司都元帅。

明洪武元年，命征南大将军廖永忠平岭南罗福，以
全郡来归。遣指挥张秉彝戍雷，改路为府岭、海康、遂
溪、徐闻三县。

二年，副将军参政朱亮祖师次雷州，命府同知余麒
孙开复府治。

二十一年，陶鼎任本卫右所镇抚，巡视陆路兼管海
道。时有“倭贼”数十艘扬帆海上，将犯郡境，鼎肃队伍
备之。贼登《武郎》场岸，鼎驰击之，一鼓合战，手刃数人，
贼溃，回帆而遁。数日，贼耻其败，泊马湖塘诱战，鼎益
奋烈，督军士攻之，竟陷没。

二十七年，命安陆侯吴杰、都督马鉴视雷要地，立海
安、海康、乐民、锦囊四千户所。广东指挥使花茂奏“沿
海宜立所备海盗”，故有是命。

杨豫，采石人。由袁州卫陞雷州卫指挥佥事。性严毅，
不受私谒。筑城垒，督屯田，军士附之。征泷水贼，擒斩
李敬宗，馀级甚多。永乐三年备倭海道，饬舟师防御
严密，贼不敢至。四年从征交阯，累立奇功，中流矢而
殁，《策命》旌之。

永乐七年，飓风大作，潮坏海堤，泛溢至城，死伤殆众。
正德十一年，贼劫遂溪县井，虏官民。是年飓风作，溢
至城，尽伤禾稼，民告灾，减征。嘉靖二十一年九月，飓
风大作，坏田庐。次年告饥，发赈。三十一年六月二十
八日，飓风大作，雷火炎飞。雨中洪潮翻簸撼城，民渰
殁者万计，岸堤崩塌，大伤庐舍田畜。

文带，海康县民，骁奋绝伦。天顺中，猺贼侵境，带充义
勇，领兵御贼，每战皆捷，贼避其锋。后与贼大战于白
沙坡，被枪死，人咸哀之，瘗于白沙坡，题“义勇冢。”今尚
存。

成化元年，广西猺贼胡公威反，流劫至雷。是时承平
日久，民不知兵，贼至，俱奔入城。相持日久，城中疫起，
十死六、七，田野荒芜，户口顿灭。

总兵官欧信师次于雷，与贼战，败绩。海康知县王麒
御贼于那柳村，死之。

弘治十四年，琼州黎贼符南蛇反。都御史潘蕃、总兵
毛锐讨之，蕃脱于雷。

正德五年，守珠池太监牛荣激变于雷。荣恃势横暴，
计家资取所入，地方苦之，故变。

王钰，山东人。袭指挥佥事，善射。弘治乙卯，领兵征信
宜，发矢连毙数贼，贼溃。俄而风雨骤作，贼乘风鼓噪
而前。钰厉将士酣战，日暮矢尽，会泥泞，马蹶，中搠而
死。同死者十馀人，士大夫多赋诗哀之。

张熹任本卫指挥同知。正德间，海贼猖獗，入港劫掠
民艘。时备倭者怯弱，分巡李择可哨捕者，委熹督之。
熹舍战舰，坐民艘以诱贼，贼悉众来攻，大战沙头洋，
胜之，夺回民舸二。熹恃勇，复追贼至牛村港，贼舟继
至，遂夹攻熹。熹无援，且矢尽，竟陷贼死，同没者亦众。
李佥宪哀之，亲致祭焉正德五年，守珠池太监牛荣激变地方。九年诏采珠，
对“乐池无珠。”十四年，守珠池太监赵兰激变地方。嘉
靖元年，御史陈实奏“革雷州守珠池太监”，不果。后十
年，提督都御史林富始奏，粤人大悦。

嘉靖三年，地震。十五年，“星度窜度。”二十年九月，雨色
绿。二十三年二月十二日，雨雹。二十四年五月二十
二日夕，有星大如斗，首绿尾赪，自北流入南，荧然有
声。三十五年五月，雷起，震死白沙村一家三人。又震
一妇复苏，胸前有五爪纹。是月，方家村地震，长计三
十丈。

嘉靖四年，徐闻那追岭有五色异鸟，及至，群鸟俱从
之，越旬日不见。

三十一年，城南有“妇乳子，四目四耳。”

王廷辅素有介操，勇略过人。嘉靖三十年，毛贼犯海
康城，辅统军督战，身先犯敌，矢尽力穷，竟殁于战。当
道嘉其义，给田以葬。崇祯间，祀于“忠义祠”，给田以祭。
嘉靖三十四年四月龙见，其一见于南隅，滚破开元
寺下吴、莫、陈数家，雷火延烧调会坊六家。

柯有年徐闻人。教谕懋之子，补邑庠生。性慷慨，尚气
节。嘉靖四十年，海寇劫村甚急，有年语兄，扶其父懋
出走，以身御敌而死。贼退，村赖以保。乡人立祠祀之，
扁曰《忠勇》。

李茂才，东莞人，南头守备，果毅有谋。隆庆元年十二
月晦，督兵麻滨，与贼曾一本夜战，至元旦辰，援兵不
至，败死，魂魄不散，人往往见之。万历六年，郡人请祀
于“忠义祠”，分守郑韪其议，遣知县郭钺诣茂才死所，
逆其魂而立之。

陈邦杰，徐闻人，素威武。隆庆初年，海寇剽掠，众推为
“大会长。”立为哨官。六年，倭寇逼城，众汹汹不自保。
邦杰挺身出战，手刃二贼。会贼众继至，遂遇害。然贼
气亦索。王言继战，贼即解围，先驱之力也。

黄隆左所副千户。隆庆五年，掌锦囊所印。值倭寇犯
城，锋锐莫御，众皆散溃，隆独挺身力战，遇害。事闻于
朝，升其子继勋一级。

隆庆五年冬十二月晦，倭贼突掠雷西南郊，掳掠男
妇，地方几破。

孙瑚，海康所正千户。万历十八年掌所印。时贼李茂
馀党杀掠海洋，瑚率兵驾船往御，自卯至申，擒斩至
十馀颗。身退，忽飓风起，陷而殒。院道嘉其义，奖而恤
之。

潘恩左所百户。隆庆四年，“海寇”猖獗，恩率军防汛，遇
贼于沙头洋，奋勇赴战，中枪而亡。当道闵之，给其葬
事。

万历二十九年春三月，“倭贼”自淡水登岸，据龙郁村，
寻讨平之。时官兵进战，多为贼所伤。署参将臧国光
朒缩不出，知府叶修募兵防御东山，参将邓锺督兵
诛之。雷以宁

四十一年，崖州黎变，命将征之，师次于雷，是年，无功。
四十二年，命将再征崖黎，师次于雷。

崇祯五年四月，“海贼”刘香寇雷之白鸽寨，雷城戒严。
总兵郑芝龙遣将陈鹏来援，大破贼于北阔门，香遁
去。

八年，都御史熊文灿檄五虎总兵郑芝龙会剿“海寇”
刘香，破之；斩香；馀党悉平。

《南越志》：“乌鹊鱼，通身黑，长二丈。又有虾䱜，长五丈，其
尾似虾。”

《交州记》：“大蜈蚣出徐闻界，取其皮，可以冒鼓。”《南越志》：
“取其肉，曝为脯，美于牛肉。”又云：“长数丈，能啖牛。或遇
之，则鸣鼓燃火炬以驱逐之。”葛洪《遐观赋》曰：“蜈蚣大
者长百步，头如车箱，可畏恶。越人猎之，肉白如瓠。
海中有鱼，长四五尺，斑如虎首，脊背有骨刺，能食人，
春暮时化虎。”盖鲨有二种：鱼丽之鲨，江、汉、闽、广之常
产。海鲨。虎头鲨，体黑，纹鳖足，巨者馀二百斤，常以春
晦陟于海山之麓，旬日而化为虎。惟四足难化，经月
乃成。或曰：“虎纹直而疏且长者，鲨化也；炳炳成章者，
常虎也。”

涠洲有石室，其里一石如鼓形，采珠人常致祭焉。今
遂溪县西南二百里，特起西海中，周围七十里，古名
大蓬莱。其洲四围皆海，故名之。洲上有温泉，黑泥可
以浣衣，使白如雪。人多田少，民以采海味为营。
宋李玫《纂异记》：雷州西有雷公庙，百姓岁纳雷鼓车，
人有以黄鱼与彘肉同食，立遭雷震。每大雷，人多于
野中掘得黳石，号“雷公墨”，光莹如漆。

《梦溪笔谈》：世人有得雷斧、雷楔者，云雷神所坠，多于
震雷之下得，而未尝亲见。元丰中，有居随州，夏水大
雷震一木，析其下乃得其一楔，信如所传。凡雷斧多
以铜铁为之，楔乃石耳，似斧而无孔。世传雷州多雷，
有雷祠在焉，其间多雷斧、雷楔。按《图经》，雷州境有雷
擎二水，雷水贯城下，遂以名州。如此则雷自是水名，
言雷多乃妄也。然高州有电白县，乃是邻境，又何谓也？今《府志》“擎雷”合为一水，盖其源则二尔。

《投荒录》：雷州南滨大海，多雷雷之声。近者檐宇之上，
雷州之北，高州之南数乡，亦多雷雷声，以在寻常之
外。俗俟雷时，持其酒肴设奠。畏雷法甚严谨。有以彘
肉与鸡肉食者，霹雳即至雷斧候雷震处，掘地二三
尺，得知其形，或似斧，或似刀，刀青黑色，或紫赤色而
至坚。盖阳气入地所结，犹星陨而为石也。《本草》云：“或
言是人所造，纳与天曹。”此委巷之语耳。旧《府志》：吴十
仞记：州北英灵村有居民陈氏猎得卵雷，乃霹雳开，
生一男子，陈大建三年为州刺史陈文玉是也。善政
甚多，郡民具由奏请改立州，自是始名为雷。就合州
之西南冈中，置立庙堂三间，塑雷神一十三躯，图其
像列于庙间。每岁春秋，刺史躬行祀典。乾化三年壬
申八月十六夜，飓风大作，庙堂忽失二《大梁庙》，令申
州寻访，于是太常寺奉礼郎吴从殷、《于英》山石神
座西见二大梁，乃所失之梁也。始知神托风雨迁移，
若有择地而居。知州谓其灵异，构村接连石神，造庙
宇，即今庙宇也。自是益显神灵，官吏祈祷，应如影响，
犯者必死，求者必应。庙有活鸡活羊者，祈祷之所舍
也，为狸虎所捕，至旦，狸虎皆暴死于庙前。尝有州之
顽𫘤者，假修庙之名，入乡村中乞钱粮，未入手。于是
就其所在，皆自绞其手，号呼痛楚，直抵庙庭，命僧道
诵经禳谢，始得释。复有人夜宿庙中，天将明，庙门忽
开，即有车盖侍卫，直上抵正殿。庙令惊惶，意谓刺史
到庙，奔走迓迎，忽尔不见。其显如此。伪汉大有三年
庚子岁正月十五夜，庙前井中，忽音乐振作，入抵庙
正殿。诘旦，庙令陈延长以为异。申州知州封尚书率
官吏诣庙，见有神龙遗迹，鳞爪印行，流涎沫，久而不
散。尚书具由奏闻，就当年八月，上命差内班薛誉就
州重修庙堂，增置两门廊，始封为“灵震王石神”，封庙
内土地重修。时将迁石神于西，以正殿居东，使人舁
石不动，遂凿其根，愈掘愈深，将及丈馀。其始立石，盖
一块耳。乃知其神灵不肯迁动也。按州本以擎雷水
为名，陈文玉即刺史也，盖有功于民，没为神灵者。寇
准谪雷时，有《留题英灵陈司马宅》，或其后也。其诗云：
“公馀策马到英灵，幸有官僚伴使星。人物熙熙风景
盛，好将佳会入丹青。”

《珍珠船》：雷州每大雷雨，多于田野得黳石，谓之“雷公
墨。”又于霹雳处得楔如斧，谓之“霹雳楔。”小儿佩之辟
恶。

《春明梦馀录》：“雷州直出海中有涠洲，周广七十馀里，
内有八村，专业采珠。”

《府志》：府城南三里，祀两伏波将军，前伏波路博德，后
伏波马援，凡济海者必卜焉。苏轼有记。宋元丰五年，
封忠显王，诰曰：“明神在于天，幽功施于世，从而修报，
古之道也。灵贶所及，屡获嘉应，宜赐爵号，以答神休。”
今特加封忠显王。宣和二年，封诰曰：“雷州忠显王，昔
以智谋，终殄金溪之寇；巳而精爽，常为月窟之游。既”
凭物以显灵，况有功而当祀。峤南万里，遗爱犹存；庙
食千年，英风尚凛。顷缘使船，甚苦风涛，漕臣修致祷
之虔，以求共济；屏翳息号空之恐，飘顺而安。遂成济
海之功，无愧伏波之号。宜“进加于徽号，用昭报于宠
休。神其格思，歆我嘉命。可特封忠显佑顺王”，两神同
一诰，盖例封也。

雷州每年九月有鱼化鸠，乃黄鱼也。出水集岩树，人
网之辄获。又羊肝鱼，形斑头大尾，有星，老则化蛇。
《晋书》云：“诸獠皆铸铜为大鼓，初成，悬于庭中，置酒以
招四方同类来者。有官豪富子弟则以金银为大钗，
执以扣鼓，竟以遗主人，名铜鼓钗。”《府志》云：“擎雷有铜
鼓，革形而金质，则亦金属也，中空无底。”垂四悬，款
制奇古，隐隐若卦，绕身如纹如罗，扣之渊渊，亦佳器
也。皇庆年间，郡人复得其一于英山之原。其制高二
尺有四寸，径四寸馀，形模圆广，精巧完全。凡见前后
所见者各异。

雷庙石龟有二座，当雷庙前百步外小阜上，乃青石
琢成龟形，盖古墓盖也。其一为雷击，裂开不相连属，
草木生其间。天顺间，开处犹能容掌。弘治以来，其开
处以渐生合，至今坚实，仅如疮瘢而已。询之石工，佥
曰：“凡石在地中，曾经斧破，岁久未见复合者，况此又
置地面，更可异也。”